Ændret forslag til RÅDETS DIREKTIV om ændring af direktiv 77/388/EØF hvad angår merværdiafgift på ydelser præsteret i postsektoren (forelagt af Kommissionen i henhold til EF-traktatens artikel 250, stk. 2)

BEGRUNDELSE

1. Formålet med forslaget

Det sjette momsdirektiv indeholder en række bestemmelser, i henhold til hvilke visse tjenesteydelser og den hertil knyttede levering af varer, der udføres af offentlige postvirksomheder, er fritaget for moms. Det samme gælder for levering af postfrimærker til frankering. Disse bestemmelser blev vedtaget i 1977 og er ikke blevet ajourført siden. I de mellemliggende år er postvirksomhederne i Europa imidlertid i stigende grad blevet konkurrenceorienterede, og eftersom de gældende regler fastsætter forskellig afgift på samme ydelse afhængigt af, hvem der leverer ydelsen, er disse regler ikke længere forenelige med neutralitetsprincippet.

2. Baggrund

- Kommissionen vedtog sit oprindelige forslag [KOM (2003) 234 endelig] den

- 5. maj 2003.

- I løbet af den i artikel 93 i traktaten omhandlede høringsprocedure har Europa-Parlamentet afgivet udtalelse, hvilket fandt sted den 11. marts 2004. I denne udtalelse anmodede det Kommissionen om at vedtage 12 ændringer

3. Kommissionens udtalelse om Europa-Parlamentets ændringsforslag

3.1 Generel vurdering

Visse af de ændringsforslag, som Europa-Parlamentet vedtog på plenarmødet den 11. marts, er i overensstemmelse med Kommissionens mål om at genetablere lige konkurrencevilkår inden for EU's postsektor samtidig med, at visse forbrugere af postydelser beskyttes mod højere priser på postydelser. Kommissionen kan derfor acceptere disse ændringsforslag og ændrer sit forslag i overensstemmelse hermed.

3.2 Gennemgang af de relevante ændringsforslag

- Rækkevidden af den nye regel for leveringssted [Artikel 1, punkt 1]

Parlamentet foreslår at udvide den særlige regel for leveringssted, som indgår i Kommissionens forslag, til at omfatte standardpostydelser, der vedrører alle adresserede breve og pakker, almindelig korrespondance, reklameforsendelser, bøger, kataloger og aviser, som hver især ikke vejer over 10 kg. Denne ændring vil bringe den pågældende vægtgrænse i overensstemmelse med den, der er omhandlet i artikel 3, stk. 4, i direktiv 97/67, og som forekommer at være en naturlig grænse inden for sektoren. Ændringen kan således accepteres af Kommissionen.

- Levering af ydelser, der er fritaget på grund af deres tilknytning til udførsel af varer [Artikel 1, punkt 3]

I henhold til den gældende ordlyd af artikel 15, nr. 13, i sjette momsdirektiv dækker fritagelsesbestemmelserne for postydelser i forbindelse med udførsel af varer ikke dem , der er fritaget i medfør af artikel 13. Kommissionens forslag indeholder en ændring af artikel 15, nr. 13, hvorved fritagelsesbestemmelserne heller ikke gælder for ydelser, der er omfattet af den nye regel om leveringssted som anført i artikel 1, punkt 1. Som følge af ændringerne i artikel 1, punkt 1, bør artikel 1, punkt 3, ligeledes ændres.

- Liste over varer og ydelser, for hvilke momssatsen kan nedsættes [Artikel 1, punkt 6]

I henhold til Kommissionens oprindelige forslag kunne medlemsstaterne anvende en reduceret momssats for visse postydelser, nærmere betegnet dem, der er omhandlet i punkt 1 og 3 i artikel 1. De ændringer, der foreslås i disse to artikler, medfører en tilsvarende ændring af artikel 1, punkt 6.

- Frist for gennemførelse af det foreslåede direktiv [Ny betragtning 10 og artikel 2, stk. 1]

Det kan blive nødvendigt at give både offentlige og private postvirksomheder et vist tidsrum til at tilpasse deres systemer til de nye afgiftsforpligtelser som følge af dette direktiv. Parlamentet har givet udtryk for sin bekymring desangående og har anmodet om, at medlemsstaterne og virksomhederne får tilstrækkelig tid til at forberede disse ændringer. Det har foreslået, at fristen for gennemførelsen af direktivet fastsættes til 1. januar 2007. Kommissionen kan acceptere denne ændring af artikel 2.

4. Konklusion

I overensstemmelse med artikel 250, stk. 2, i EF-traktaten ændrer Kommissionen således sit forslag som anført ovenfor.

2003/0091 (CNS)

Ændret forslag til RÅDETS DIREKTIV om ændring af direktiv 77/388/EØF hvad angår merværdiafgift på ydelser præsteret i postsektoren

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 93,

under henvisning til forslag fra Kommissionen [1],

[1] EUT C ..., ..., s.

under henvisning til udtalelse fra Europa-Parlamentet [2],

[2] EUT C ..., ..., s. ...

under henvisning til udtalelse fra Det Europæiske Økonomiske og Sociale Udvalg [3], og

[3] EUT C 80 af 30.3.2004, s. 135.

ud fra følgende betragtninger:

(1) Den eksisterende ordning, hvor momsfritagelsen for postydelser i henhold til Rådets sjette direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter - Det fælles merværdiafgiftssystem: ensartet beregningsgrundlag [4], er begrænset til offentlige postvirksomheder, og den deraf følgende situation, hvor disse ydelser er fritaget for afgift, hvis de præsteres af offentlige virksomheder, men belægges med afgift, hvis de præsteres af private virksomheder, medfører konkurrenceforvridning.

[4] EFT L 145 af 13.6.1977, s. 1. Direktiv senest ændret ved direktiv 2004/7/EF (EUT L 27 af 30.1.2004. s. 44).

(2) For at det indre marked skal kunne fungere, må sådanne former for konkurrenceforvridning i så vid udstrækning som muligt fjernes.

(3) Kommissionen ønsker at gennemføre en strategi om modernisering og forenkling af momssystemet inden for rammerne af det indre marked [5].

[5] KOM(2000) 348 endelig.

(4) Hvad angår moms på postydelser bør alle sådanne ydelser gøres afgiftspligtige ved at kategorisere dem som varetransportydelser, hvorved postvirksomheder kan fradrage indgående afgift på vareindkøb. De totale nettopriser skulle dermed falde, og det er usandsynligt, at en eventuel prisstigning som følge af momspålæggelsen vil svare til normalsatsen i den enkelte medlemsstat.

(5) Med henblik på at modvirke stigninger i bruttopriserne for private forbrugere inden for visse begrænsede områder, vil det i disse tilfælde være formålstjenligt at anvende en reduceret sats med samme virkning på indtægterne som de gældende fritagelsesordninger. Der bør derimod ikke anvendes en reduceret sats inden for hele sektoren, da dette blot vil medføre endnu mere udtalt konkurrenceforvridning.

(6) Reglerne om leveringsstedet for brevpost bør ændres med henblik på at mindske mulighederne for fejl og svig, opnå forenklinger samt sikre, at Fællesskabets system svarer til andre tilsvarende systemer.

(7) Med henblik på at øge effektiviteten af en forenklet opgørelsesordning for postvirksomheder bør frimærker kunne behandles som varer, men lades ude af betragtning i afgiftsspørgsmål, når de leveres med henblik på at modtage postydelser.

(8) På grund af forskellene i de teknologier, der anvendes af nationale postvirksomheder, bør det overlades til medlemsstaterne at udarbejde den mest hensigtsmæssige specifikke opgørelsesordning.

(9) I princippet er der i henhold til Rådets trettende direktiv 86/560/EØF af 17. november 1986 om harmonisering af medlemsstaternes lovgivning om omsætningsafgifter - Foranstaltninger til tilbagebetaling af merværdiafgift til afgiftspligtige personer, der ikke er etableret på Fællesskabets område [6], mulighed for momsrefusion for postvirksomheder etableret i tredjelande. Da visse statsejede postvirksomheders aktiviteter ikke kan siges at være af økonomisk art, og der derfor ikke i disse tilfælde kan blive tale om refusion, bør der indføres en undtagelsesordning med fradragsret for terminalafgifter, som defineret i artikel 2, nr. 15, i Europa-Parlamentets og Rådets direktiv 97/67/EF af 15. december 1997 om fælles regler for udvikling af Fællesskabets indre marked for posttjenester og forbedring af disse tjenesters kvalitet [7] i forbindelse med omdeling af indgående grænseoverskridende post fra tredjelande.

[6] EFT L 326 af 21.11.1986, s. 40.

[7] EFT L 15 af 21.1.1998, s. 14.

(10) Med henblik på at give postvirksomheder mulighed for at tilpasse deres systemer skal medlemsstaterne have tilstrækkelig tid til at gennemføre de love og administrative bestemmelser, der er nødvendige for at efterkomme bestemmelserne i dette direktiv.

(11) Da målene for dette direktiv af ovennævnte grunde ikke i tilstrækkelig grad kan opfyldes af medlemsstaterne og derfor bedre opfyldes på fællesskabsplan, kan Fællesskabet træffe foranstaltninger i overensstemmelse med subsidiaritetsprincippet, jf. traktatens artikel 5. I overensstemmelse med proportionalitetsprincippet, jf. nævnte artikel, er direktivet ikke mere vidtgående end, hvad der er nødvendigt for at nå disse mål.

(12) Direktiv 77/388/EØF bør derfor ændres i overensstemmelse hermed -

UDSTEDT FØLGENDE DIREKTIV:

Artikel 1

I direktiv 77/388/EØF foretages følgende ændringer:

(1) I artikel 9 indsættes som stk. 2a:

"Uanset stk. 2, litra b), anses standardpostydelser i forbindelse med adresserede breve og pakker, til almindelig korrespondance, reklameforsendelser, bøger, kataloger og aviser på op til 10 kg, for at blive leveret i det land, hvor transporten påbegyndes, undtagen i de tilfælde, hvor indsamling og udbringning betales af modtageren. I sådanne tilfælde anses ovennævnte artikler for at blive leveret på leveringsstedet.

I dette direktiv forstås ved "standardpostydelser" de traditionelle grundlæggende ydelser, der præsteres over for afsenderen, herunder levering i den hurtigste standardkategori, hvis der findes mere end én kategori, og levering af registrerede artikler, men ikke nogen form for ekspresforsendelsesydelser eller ydelser, der præsteres af underleverandører, eller ydelser i forbindelse med terminalafgifter, som defineret i artikel 2, nr. 15, i Europa-Parlamentets og Rådets direktiv 97/67/EF [8]. En adresseret konvolut eller pakke er en konvolut eller pakke, hvorpå der er anført navnet på en person samt denne persons adresse."

[8] EFT L 15 af 21.1.1998, s. 14.

(2) I artikel 13 foretages følgende ændringer:

a) I punkt A udgår stk. 1, litra a)

b) I punkt B affattes litra e) således:

"e) levering til pålydende værdi af stempelmærker og andre lignende værdimærker undtagen postfrimærker"

(3) I artikel 15 affattes nr. 13 således:

"13. levering af ydelser, herunder transport og hertil knyttede transaktioner bortset fra ydelser, der er fritaget i henhold til artikel 13, og standardpostydelser i forbindelse med adresserede breve og pakker til almindelig korrespondance, reklameforsendelser, bøger, kataloger og aviser på op til 10 kg, når de er direkte knyttet til udførsel eller indførsel af varer, der er omfattet af artikel 7, stk. 3, eller artikel 16, stk. 1, litra A)."

(4) I afsnit XIV indsættes følgende som artikel 26d:

"Artikel 26d Særordning for postvirksomheder

I de tilfælde, hvor medlemsstater i medfør af artikel 12, stk. 3, litra a), og bilag H, kategori 18, anvender en reduceret sats for postydelser, kan de, medmindre andet gælder ifølge andre fællesskabsbestemmelser, og på betingelser, som de kan fastsætte med henblik på at forhindre enhver mulig form for svig, unddragelse og misbrug, tillade, at det skyldige afgiftsbeløb fastsættes på basis af antallet af transporterede artikler.

Med henblik på at undgå dobbeltbeskatning kan medlemsstater, der vedtager en sådan ordning, behandle postfrimærker forskelligt i det omfang, de anser det for nødvendigt til at kunne sikre, at kun postydelser belægges med afgift.

Når der anvendes en sådan ordning, skal medlemsstaterne sørge for at vedtage hensigtsmæssige bestemmelser for alle afgiftspligtige personer, der som kunder hos postydelsesudbydere, har fradragsret i henhold til artikel 17."

(5) I bilag F udgår kategori 5

(6) I bilag H tilføjes følgende kategori:

"18. Standardpostydelser i forbindelse med adresserede breve og pakker til almindelig korrespondance, reklameforsendelser, bøger, kataloger og aviser på op til 10 kg, som er den faste øvre grænse for, at denne mulighed kan anvendes."

Artikel 2

Medlemsstaterne sætter de nødvendige love og administrative bestemmelser i kraft for at efterkomme dette direktiv inden den 1. januar 2007. De underretter straks Kommissionen herom.

Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

Artikel 3

Dette direktiv træder i kraft på tyvendedagen efter offentliggørelsen i Den Europæiske Unions Tidende.

Artikel 4

Dette direktiv er rettet til medlemsstaterne.

Udfærdiget i Bruxelles, den ...

På Rådets vegne

Formand